กรณีศึกษา อเมริกาจะออกพันธบัตร 100 ปี
สภาวะดอกเบี้ยที่ต่ำสุด ตั้งแต่มีประเทศสหรัฐอเมริกาขึ้นมา ทำให้รัฐบาลสหรัฐอเมริกามีความคิดที่จะใช้โอกาสนี้ ในการออกพันธบัตรอายุยาว อายุยาวหมายถึง 50 ปีและ 100 ปี ทั้งนี้ก็เพื่อประหยัดภาระดอกเบี้ยของรัฐบาล เรื่องนี้น่าสนใจอย่างไร ลงทุนแมนจะเล่าให้ฟัง
25 ส.ค. 2562

กรณีศึกษา อเมริกาจะออกพันธบัตร 100 ปี
สภาวะดอกเบี้ยของพันธบัตรระยะยาวที่ต่ำสุดตั้งแต่มีประเทศสหรัฐอเมริกาขึ้นมา
ทำให้รัฐบาลสหรัฐอเมริกามีความคิดที่จะใช้โอกาสนี้
ในการออกพันธบัตรอายุยาว 50 ปีและ 100 ปี
ทั้งนี้ก็เพื่อประหยัดภาระดอกเบี้ยของรัฐบาล
เรื่องนี้น่าสนใจอย่างไร ลงทุนแมนจะเล่าให้ฟัง
อย่างที่หลายคนรู้ ในภาวะปกติ การลงทุนในพันธบัตรนั้น
เมื่อระยะเวลาการลงทุนยิ่งยาว นักลงทุนจะได้รับอัตราผลตอบแทนสูงกว่าการลงทุนในพันธบัตรระยะสั้น
แต่ปรากฏการณ์ Inverted Yield Curve ที่เกิดขึ้นเมื่อเร็วๆ นี้
อัตราผลตอบแทนพันธบัตรระยะสั้นจะสูงกว่าอัตราผลตอบแทนพันธบัตรระยะยาวในบางช่วงอายุ
นักลงทุนมองว่า อัตราดอกเบี้ยในอนาคต มีแนวโน้มที่จะลดลงอีกจึงนำเงินไปลงทุนในพันธบัตรระยะยาวมากขึ้น จนทำให้อัตราผลตอบแทนพันธบัตรระยะยาวลดลง
พอเรื่องเป็นแบบนี้ กระทรวงการคลังสหรัฐฯ จึงมีความคิดที่จะออกพันธบัตรรัฐบาลที่มีอายุ 50 ปีและ 100 ปี
ซึ่งปัจจุบันนั้น พันธบัตรรัฐบาลสหรัฐฯ ที่มีอายุมากสุดอยู่ที่ 30 ปี
พูดง่ายๆ ก็คือ สหรัฐอเมริกาในฐานะผู้กู้ต้องการประหยัดดอกเบี้ยที่ต้องจ่ายให้แก่ผู้ถือตราสารหนี้มากขึ้น เพราะปัจจุบัน สหรัฐอเมริกานั้นอยู่ในฐานะผู้กู้รายใหญ่รายหนึ่งของโลก
โดยในปี 2018 รัฐบาลสหรัฐฯ มีการออกตราสารหนี้ ซึ่งประกอบไปด้วยพันธบัตรรัฐบาล ตั๋วเงินคลังเพื่อกู้ยืม มีมูลค่ารวมกันกว่า 42 ล้านล้านบาท เพิ่มขึ้นมากกว่าเท่าตัวจากปี 2017 ที่ 17 ล้านล้านบาท
ที่ผ่านมามูลค่าตราสารหนี้สะสมของสหรัฐอเมริกานั้นเพิ่มขึ้นอย่างต่อเนื่อง
โดยเฉพาะหลังวิกฤติซับไพรม์ในปี 2007
มูลค่าการกู้ยืมผ่านตราสารหนี้ของรัฐบาลสหรัฐฯ ทั้งหมด
ปี 2010 มูลค่า 274 ล้านล้านบาท
ปี 2014 มูลค่า 388 ล้านล้านบาท
ปี 2018 มูลค่า 483 ล้านล้านบาท
เนื่องจากมีการทำงบประมาณขาดดุลในช่วงที่ผ่านมา ตั้งแต่ลดการจัดเก็บภาษี และการใช้จ่ายของรัฐบาลที่เพิ่มสูงขึ้น ทำให้รัฐบาลสหรัฐฯ ต้องออกตราสารหนี้มากขึ้น
ซึ่งวิธีหาเงินเพื่อมาใช้ในการทำงบประมาณขาดดุลก็คือ การก่อหนี้ โดยหนึ่งในนั้นคือ การออกตราสารหนี้นั่นเอง
ในปี 2018 รัฐบาลสหรัฐฯ จ่ายดอกเบี้ยให้แก่ผู้ถือตราสารหนี้ 10 ล้านล้านบาท
หมายความว่าโดยเฉลี่ยแล้ว รัฐบาลสหรัฐฯ ต้องจ่ายดอกเบี้ยวันละ 27,400 ล้านบาท
ด้วยมูลค่าขนาดนี้สามารถสร้างรถไฟฟ้าในกรุงเทพฯ ได้ 1 สายเลยทีเดียว
อย่างไรก็ตาม การออกพันธบัตรรัฐบาลที่มีอายุ 50 ปีและ 100 ปี ยังอยู่ระหว่างการศึกษาเพิ่มเติม โดยเฉพาะการสำรวจความต้องการของนักลงทุนว่า มีใครสนใจที่จะลงทุนในพันธบัตรประเภทนี้มากแค่ไหน
ถ้าถามว่า มีประเทศไหนที่เคยออกพันธบัตรรัฐบาลที่มีอายุ 100 ปี หรือไม่ คำตอบคือมี เช่น ประเทศอย่างออสเตรีย เม็กซิโก หรือแม้แต่อาร์เจนตินาที่ออกพันธบัตรรัฐบาลอายุ 100 ปี เพื่อล็อกต้นทุนดอกเบี้ยให้ต่ำในอนาคต
ปิดท้ายด้วยข้อมูลที่น่าสนใจ ไม่ใช่เพียงแค่ภาครัฐเท่านั้นที่ออกพันธบัตรระยะยาว
บริษัทเอกชนหลายแห่งก็ออกหุ้นกู้อายุ 100 ปี เช่นกัน ไม่ว่าจะเป็นบริษัทอย่าง Walt Disney หรือ Coca-Cola เป็นต้น
อย่างไรก็ตาม Walt Disney หรือ Coca-Cola ก็อาจต้องถอยให้กับบริษัทอย่าง Canadian Pacific Corporation ที่ทำกิจการด้านรถไฟที่แคนาดา เพราะบริษัทนี้ได้ออกหุ้นกู้อายุ 1,000 ปี ที่อัตราดอกเบี้ย 4% ต่อปี ในปี 1883 หมายความว่าหุ้นกู้ชุดนี้จะจ่ายดอกเบี้ยที่ 4% ต่อปีไปเรื่อยๆ จนครบกำหนดในปี 2883 นั่นเอง..
ยังไม่จบ.. Canadian Pacific ก็อาจต้องถอยให้กับบางบริษัทที่ได้ออกหุ้นกู้ที่อายุนานกว่านั้น
นั่นก็คือ Perpetual Bond หรือ หุ้นกู้ที่มีอายุเป็นนิรันดร์ หนึ่งในบริษัทเหล่านั้น ก็คือ CPALL เจ้าของเซเว่นอีเลฟเว่นในไทยที่ออกหุ้นกู้ประเภทนี้ ที่อัตราดอกเบี้ย 5%
นั่นหมายความว่า CPALL จะจ่ายดอกเบี้ย 5% ต่อปี ให้กับผู้ถือหุ้นกู้นี้ตลอดไป
ตราบใดที่เซเว่นในประเทศไทยยังเปิดอยู่ นั่นเอง..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-
-
-
-